Vážení zriaďovatelia,

v nadväznosti na nižšie uvedenú informáciu k zmenám pri poskytovaní dotácií na stravu Vám dávame do pozornosti, že už je platný *zákon č. 257/2021 Z.z., ktorým sa mení a dopĺňa zákon o dotáciách a ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov* (<https://www.slov-lex.sk/pravne-predpisy/SK/ZZ/2021/257/20210801.html>), ktorý medzi oprávnené deti na poskytovanie dotácií s účinnosťou od 01.08.2021 doplnil aj skupinu detí vo veku od 6 do 15 rokov, ktoré žijú v domácnosti, v ktorej si ani jeden člen domácnosti na toto dieťa neuplatnil nárok na zvýšený daňový bonus (1,7 násobok sumy daňového bonusu).

V tejto súvislosti si Vás dovoľujeme informovať, že vzhľadom na uvedené sme aktualizovali informácie na webovej stránke ústredia k poskytovaniu dotácií v novom školskom roku a v letných školách: <https://www.upsvr.gov.sk/socialne-veci-a-rodina/dotacie-pre-deti/poskytovanie-dotacii-na-stravu-v-novom-skolskom-roku-2021-2022.html?page_id=1102173> a <https://www.upsvr.gov.sk/buxus/generate_page.php?page_id=1041438>

Novou skupinou detí, na ktoré bude možné poskytovať dotáciu na stravu sú deti, ktoré žijú v domácnosti, ktorej členovia si neuplatnili, alebo si nemohli uplatniť nárok (napr. z dôvodu, že ide o osoby bez zdaniteľného príjmu, resp. z dôvodu veku dieťaťa) na zvýšený daňový bonus na dieťa, ktoré dovŕšilo 6 rokov veku a nedovŕšilo 15 rokov veku podľa [§ 52zzj ods. 2 písm. c)](https://www.slov-lex.sk/pravne-predpisy/SK/ZZ/2003/595/#paragraf-52zzj.odsek-2.pismeno-c) zákona č. [595/2003 Z. z.](https://www.slov-lex.sk/pravne-predpisy/SK/ZZ/2003/595/) o dani z príjmov.

Dotáciu na stravu podľa § 4 ods. 3 písm. c) zákona o dotáciách je teda možné dotáciu poskytnúť na:

§  všetky deti v poslednom ročníku MŠ, ktoré nedovŕšili 6 rokov veku a to vzhľadom na skutočnosť, že na tieto deti nie je možné si uplatniť nárok na zvýšený daňový bonus;

§  deti v poslednom ročníku MŠ, ktoré dovŕšili 6 rokov veku a v ZŠ, ak žijú v domácnosti, ktorej členovia si neuplatnili, alebo si nemohli uplatniť nárok na zvýšený daňový bonus (napr. poberatelia dôchodkov, nezamestnaní);

§  deti v ZŠ, ktoré už dovŕšili 15 rokov veku (napr. z dôvodu opakovania ročníka, odkladu povinnej školskej dochádzky) a to vzhľadom na skutočnosť, že na tieto deti nie je možné si uplatniť zvýšený daňový bonus (tak ako v prvom prípade pri 5 ročných deťoch v poslednom ročníku MŠ).

Záverom uvádzame, že čo sa týka detí v MŠ (nie v poslednom ročníku MŠ), tieto deti majú nárok na dotáciu na **stravu len z dôvodu ŽM alebo HN** podľa § 4 ods. 3 písm. a) alebo b) zákona o dotáciách

Vzhľadom na skutočnosť, že máme informácie z niektorých úradov, že **nezamestnaní rodičia** si vypisujú čestné vyhlásenia o neuplatnení si nároku na zvýšený daňový bonus, čo sa im javí jednoduchšie ako požiadať úrad o posúdenie, či dieťa žije v domácnosti s príjmom najviac vo výške sumy ŽM, resp. predložiť potvrdenie, či je domácnosť v HN (otázka aj na diskusnom fóre) si Vás dovoľujeme informovať, že je možné zo strany zriaďovateľa akceptovať aj takéto čestné vyhlásenie a nie je potrebné, aby takéto domácnosti žiadali o posúdenie, či ide o domácnosť, ktorej príjem je najviac vo výške sumy ŽM, aj keď takáto domácnosť by spĺňala podmienku na poskytnutie dotácie aj z tohto titulu. Ide o rozhodnutie rodiča, na základe akého titulu bude jeho dieťa oprávnené na poskytovanie dotácie na stravu a zákon o dotáciách uvedené nevylučuje.

Napriek vyššie uvedenému, s cieľom poskytnúť finančnú podporu deťom a rodinám, v čo možno najväčšej možnej miere je však potrebné upozorniť zriaďovateľov a rodičov, že v prípade poberateľov PHN by nemal byť problém zo strany úradu bezodkladne vydať potvrdenie, že dieťa žije v domácnosti, ktorej sa poskytuje PHN. Ak by takíto rodičia namiesto tohto potvrdenia predložili čestné vyhlásenie o neuplatnení si nároku na zvýšený daňový bonus, mohlo by dôjsť k situácii, že z uvedeného dôvodu by nebola poskytnutá dotácia na stravu podľa § 4 ods. 3 písm. a) zákona o dotáciách, t.j. na každé dieťa, ktoré navštevuje MŠ alebo ZŠ s najmenej 50 % detí z domácností, ktorým sa poskytuje PHN. Takýmto konaním by teda rodičia, ktorým sa poskytuje PHN ukrátili ostatné deti v ZŠ/MŠ o možnosť poskytnutia dotácie na stravu, ktorú im umožňuje zákon o dotáciách. Vzhľadom na uvedené v prípade výchovno-vzdelávacích zariadení s väčším počtom poberateľov PHN, žiadame zriaďovateľov o dôsledné preverenie predmetnej skutočnosti v súčinnosti s rodičmi, resp. osobami, v ktorých starostlivosti deti sú.

Vzhľadom na otázky niektorých zriaďovateľov v súvislosti s podpisovaním čestného vyhlásenia o neuplatnení si nároku na zvýšený daňový bonus uvádzame, že je postačujúce, ak predmetné čestné vyhlásenie podpíše jeden z rodičov, nakoľko uvedené vyhlasuje tento rodič za celú domácnosť (viď. znenie § 4 ods. 3 písm. c) zákona o dotáciách: *„... dieťa žije v domácnosti, v ktorej si ani jeden člen domácnosti neuplatnil na toto dieťa nárok na sumu daňového zvýhodnenia na vyživované dieťa...“*).

Záverom by sme si Vás dovolili požiadať, aby ste upozornili zriaďovateľov spojených škôl ZŠ s MŠ, aby v zozname detí označili deti na  MŠ a deti na ZŠ. Taktiež v takýchto prípadoch je potrebné uvádzať celkový počet detí za MŠ a aj na ZŠ.

Ďakujeme za spoluprácu a prajeme pekný deň